На основу члана 24. став 3. Закона о јавним предузећима („Службени гласник РС”, број 15/16), члана 37. став 1. тачка 10а Статута Града Ниша („Службени лист Града Ниша“, број 88/2008 и 143/2016) и члана 12. став 1. Одлуке о оснивању Јавног комуналног предузећа за обједињену наплату комуналних, стамбених и других услуга и накнада („Службени лист Града Ниша“, број 145/2016),

Скупштина Града Ниша, на седници од \_\_\_\_\_\_\_\_\_\_\_\_\_\_\_\_ године, донела је

**РЕШЕЊЕ**

**о именовању директора** Јавног комуналног предузећа за обједињену наплату комуналних, стамбених и других услуга и накнада Ниш

I Јелена Стојановић, дипломирани правник, именује се за директора Јавног комуналног предузећа за обједињену наплату комуналних, стамбених и других услуга и накнада, на период од четири године.

II Ово решење са образложењем објавити у „Службеном гласнику Републике Србије” и „Службеном листу града Ниша”, као и на званичној интернет презентацији Града Ниша [www.ni.rs](http://www.ni.rs).

**Образложење**

Правни основ за доношење Решења о именовању директора Јавног комуналног предузећа за обједињену наплату комуналних, стамбених и других услуга и накнада Ниш садржан је у члану 24. став 3. Закона о јавним предузећима, члану 37. став 1. тачка 10а Статута Града Ниша и члану 12. став 1. Одлуке о оснивању Јавног комуналног предузећа за обједињену наплату комуналних, стамбених и других услуга и накнада („Службени лист Града Ниша“, број 145/2016).

Чланом 24. став 3. Закона о јавним предузећима прописано је да директора јавног предузећа чији је оснивач јединица локалне самоуправе именује орган одређен статутом јединице локалне самоуправе, на период од четири године, на основу спроведеног јавног конкурса. Чланом 37. став 1. тачка 10а Статута Града Ниша прописано је да Скупштина Града, у склaду сa зaкoнoм, између осталог, именује и разрешава директоре јавних предузећа и јавно комуналних предузећа чији је оснивач Град, док је чланом 12. став 1. Одлуке о оснивању Јавног комуналног предузећа за обједињену наплату комуналних, стамбених и других услуга и накнада прописано да директора предузећа именује Скупштина града на основу спроведеног јавног конкурса, на предлог Градског већа, у складу са законом.

На основу тачке II Решења о образовању Комисије за спровођење конкурса за избор директора јавних предузећа Града Ниша („Службени лист Града Ниша“, број 57/2017), Комисија за спровођење конкурса за избор директора јавних предузећа Града Ниша је спровела Јавни конкурс за избор директора Јавног комуналног предузећа за обједињену наплату комуналних, стамбених и других услуга и накнада Ниш који је објављен у „Службеном гласнику РС”, број 59/2017 од 16.06.2017. године, „Службеном листу Града Ниша“, број 63/2017, дневном листу „Српски телеграф" од 15.06.2017. године и на интернет презентацији Града Ниша www.ni.rs

Јавним конкурсом, у складу са Одлуком о оснивању Јавног комуналног предузећа за обједињену наплату комуналних, стамбених и других услуга и накнада („Службени лист Града Ниша“, број 145/2016) и Статутом Јавног комуналног предузећа за обједињену наплату комуналних, стамбених и других услуга и накнада Ниш број 00-1462-1 од 27.02.2017. године, утврђено је да за директора може бити именовано лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Комисија за спровођење конкурса за избор директора јавних предузећа Града Ниша је по истеку рока за подношење пријава, констатовала да је на Јавном конкурсу за избор директора Јавног комуналног предузећа за обједињену наплату комуналних, стамбених и других услуга и накнада поднето 13 (тринаест) пријава кандидата, да су пријаве 6 кандидата благовремене и потпуне, а да уз пријаву 6 кандидата нису приложени сви потребни докази о испуњености услова конкурса, да је један кандидат Хранислав Ђорђевић пријаву повукао дана 21.08.2017. године. На основу увида у доказе о испуњености прописаних услова за именовање директора приложених уз пријаву кандидата, Комисија је у складу са одредбом члана 40. став 1. Закона о јавним предузећима, саставила списак кандидата међу којима се спроводи изборни поступак за избор директора Јавног комуналног предузећа за обједињену наплату комуналних, стамбених и других услуга и накнада и то:

1. Даница Пејчић Малинов
2. Драган Величковић
3. Јелена Стојановић
4. Топлица Ђорђевић
5. Дејан Димитријевић
6. Тамара Милић

Комисија је дана 24.08. 2017. године, у складу са чланом 37. став 4. и 5. Закона о јавним предузећима, пријаве Весне Стојановић, Дејана Јовановића,Ивана Михајловића, Милуна Недељковића, Саше Станисављевића и Јована Игњатовића одбацила закључком, с обзиром на то, да уз пријаву кандидата нису приложени сви потребни докази о испуњености услова конкурса .

Комисија за спровођење конкурса за избор директора јавних предузећа Града Ниша је навела да је примењујући Мерила за именовање директора јавног предузећа, утврђена Уредбом о мерилима за именовање директора јавног предузећа („Службени гласник РС”, број 65/16) и Правилник о начину и поступку оцењивања кандидата за избор директора јавних предузећа Града Ниша, број 171/2017-02 од 09.09.2017. године, спровела изборни поступак у коме је извршила оцену стручне оспособљености, увидом у податке из приложене документације, оспособљеност кандидата за практичну примену знања и вештина у обављању послова директора, у складу са чланом 5. Уредбе о мерилима за именовање директора јавног предузећа и чланом 9. и 10. Правилника о начину и поступку оцењивања кандидата за избор директора јавних предузећа Града Ниша, усменом провером познавања области: програма пословања јавног предузећа, корпоративно управљање, унапређење рада и развоја предузећа. Посебан део разговора чланова Комисије са кандидатом представљало је једно ситуационо питање.

У изборном поступку, у складу са чланом 40. став 3. Закона о јавним предузећима и чланом 12. став 1. Уредбе о мерилима за именовање директора јавног предузећа, Комисија је, по основу оцењивања стручне оспособљености, знања и вештина кандидата, израчунавањем просечне оцене према прописаним мерилима, утврдила и бројчано исказала резултат кандидата са списка кандидата.

Комисија је на основу члана 41. став 1. Закона о јавним предузећима, саставила Ранг листу кандидата за избор директора Јавног комуналног предузећа за обједињену наплату комуналних, стамбених и других услуга и накнада број 186/2017-02 од 21.09.2017. године, на коју је уврстила кандидате, који су испунили услове прописане јавним конкурсом и у складу са чланом 40. став 3. Закона испунили прописана мерила за избор директора Јавног комуналног предузећа за обједињену наплату комуналних, стамбених и других услуга и накнада, и то:

1. Јелена Стојановић, дипломирани правник , са просечном оценом 2,50
2. Дејан Димитријевић, дипл.инж. електронике, са просечном оценом 2,175
3. Драган Величковић, дипломирани правник, са просечном оценом 2,15

Чланом 41. став 3. Закона о јавним предузећима прописано је да надлежни орган припрема предлог акта о именовању првог кандидата са ранг листе и доставља га ради усвајања органу надлежном за именовање директора.

На основу достављене Ранг листе кандидата за избор директора Јавног комуналног предузећа за обједињену наплату комуналних, стамбених и других услуга и накнада, број 186/2017-02 од 21.09.2017. године и Записника о изборном поступку, број 172/2017-02 од 09.09.2017. године, Градско веће Града Ниша је припремило и утврдило предлог да се за директора Јавног комуналног предузећа за обједињену наплату комуналних, стамбених и других услуга и накнада на период од четири године именује Јелена Стојановић, дипломирани правник, као најбоље рангирани кандидат, и доставило Скупштини Града Ниша, ради усвајања..

У складу са чланом 41. став 4. Закона о јавним предузећима, решење о именовању директора је коначно.

Одредбама члана 42. Закона о јавним предузећима, између осталог, прописано је да се акт о именовању директора јавног предузећа чији је оснивач јединица локалне самоуправе, са образложењем, објављује у "Службеном гласнику Републике Србије", у гласилу јединице локалне самоуправе и на интернет страници органа надлежног за именовање директора, као и да је сходно одредбама члана 43. став 1. наведеног закона, именовани кандидат дужан да ступи на функцију у року од осам дана од дана објављивања Решења о именовању у "Службеном гласнику Републике Србије".

На основу наведеног, Скупштина Града Ниша донела је решење као у диспозитиву.

**Поука о правном средству**: Против овог решења може се поднети тужба Вишем суду у Нишу, у року од 60 дана од дана пријема Решења.

Број: \_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_2017. године

**СКУПШТИНА ГРАДА НИША**

 Председник

Мр Раде Рајковић